**Έκδοση Βεβαίωσης Εγγραφής για πολίτες της Ευρωπαϊκής Ένωσης**

**Έκδοση Yellow Slip**

Η Βεβαίωση Εγγραφής, γνωστή ως “Cyprus Yellow Slip” (κίτρινο χαρτί) , διατίθεται σε πολίτες της Ευρωπαϊκής Ένωσης που δεν έχουν κυπριακή υπηκοότητα και επιθυμούν να μείνουν στην Κυπριακή Δημοκρατία (για πέραν των τριών μηνών – 90 ημερών) ως επισκέπτες/τριες, ως φοιτητές/τριες ή για να εργαστούν.

Εκδίδεται από την Υπηρεσία Αλλοδαπών και Μετανάστευσης της Αστυνομίας Κύπρου.

**ΔΙΑΔΙΚΑΣΙΑ ΕΚΔΟΣΗΣ YELLOW SLIP ΓΙΑ ΦΟΙΤΗΤΕΣ / ΤΡΙΕΣ**

Για έκδοση της Βεβαίωσης Εγγραφής, εφόσον είστε πολίτης της Ευρωπαϊκής Ένωσης και σκοπός της παραμονής σας στην Κυπριακή Δημοκρατία είναι η παρακολούθηση σπουδών, θα πρέπει να προσκομίσετε τα ακόλουθα έγγραφα στο [Τμήμα Αρχείου Πληθυσμού και Μετανάστευσης](http://www.moi.gov.cy/MOI/CRMD/crmd.nsf/home/home?openform) (βλ. επόμενη σελίδα για υποβολή αιτήσεων) **εντός τεσσάρων μηνών** από την ημερομηνία άφιξής σας στην Κυπριακή Δημοκρατία:

1. Tο έντυπο [ΜΕU1A](http://www.moi.gov.cy/MOI/CRMD/crmd.nsf/All/A20082B49B6E9171C22587AB00373AEF/$file/MEU1.doc?OpenElement) κατάλληλα συμπληρωμένο.

2. Ισχύον διαβατήριο ή δελτίο ταυτότητας και φωτοαντίγραφό του.

3. Απόδειξη εγγραφής στο Πανεπιστήμιο, την οποία μπορείτε να ζητήσετε από το Γραφείο Σπουδών του Πανεπιστημίου στους Χώρους Υποδοχής ή μέσω email στη διεύθυνση [studies@frederick.ac.cy](mailto:studies@frederick.ac.cy)

4. Απόδειξη πλήρους ασφαλιστικής κάλυψης ασθένειας στην Κυπριακή Δημοκρατία ή [Ευρωπαϊκή Κάρτα Νοσηλείας](https://ec.europa.eu/social/main.jsp?catId=559&langId=el) - EHIC (εκδίδεται από το ταμείο στο οποίο είστε ασφαλισμένος/η στην Ελλάδα)

5. Διακίνηση Τραπεζικού Λογαριασμού του τελευταίου τριμήνου από τον οποίο κάνετε ανάληψη χρημάτων στην Κύπρο με την τραπεζική σας κάρτα (εκδίδεται από την Τράπεζα σας)

6. Ενοικιαστήριο έγγραφο της κατοικίας σας στην Κύπρο στο οποίο θα αναγράφεται ονοματεπώνυμο ιδιοκτήτη, αριθμός ταυτότητας και τηλέφωνο ή πρόσφατο λογαριασμό ρεύματος ή νερού που να σας συνδέει με το ακίνητο.

**Σημειώστε ότι:**

* Κατά την υποβολή της αίτησης πρέπει να είστε παρόντες / παρούσες.
* Τα έγγραφα από αρχές των κρατών μελών της Ε.Ε δεν χρειάζονται επικύρωση.
* Όλα τα έγγραφα που θα παρουσιάζονται πρέπει να είναι τα πρωτότυπα και να συνοδεύονται από φωτοτυπία.
* Το καταβλητέο τέλος είναι €20.
* Με την προσκόμιση των παραπάνω εγγράφων, θα παραλάβετε Αριθμό Εγγραφής Αλλοδαπού, θα βγάλετε στην Υπηρεσία μία φωτογραφία και η Βεβαίωση Εγγραφής θα σας σταλεί ταχυδρομικά.
* Η διάρκεια ισχύος της Βεβαίωσης Εγγραφής είναι απεριόριστη (δεν χρειάζεται ανανέωση), ενδέχεται όμως να πρέπει να δηλώνετε κάθε αλλαγή διεύθυνσης στις τοπικές αρχές.

**Υποβολή Αιτήσεων Επαρχία Λευκωσίας**

Τμήμα Αρχείου Πληθυσμού και Μετανάστευσης

Διεύθυνση : Λεωφ. Αρχιεπισκόπου Μακαρίου Γ΄, 90, 1077, Λευκωσία

Τηλ.: 22-308808, 22-308811

Ώρες Εξυπηρέτησης Κοινού : 08:00 – 14:30

**Από τη στάση του Πανεπιστημίου Frederick Λευκωσίας μπορείτε να πάρετε το λεωφορείο Αρ. 42 ή L1 για την πλατεία Σολωμού και μετά τον αριθμό 4.**

**Υποβολή Αιτήσεων Επαρχία Λεμεσού**

Κλιμάκιο Υπηρεσίας Αλλοδαπών και Μετανάστευσης της Αστυνομία Λεμεσού  
Διεύθυνση : Φραγκλίνου Ρούσβελτ 223, Ζακάκι, Κτίριο “D. Nikolaou”, 2ος όροφος, 3046   
Tηλ.: 25-805211  
Ώρες Εξυπηρέτησης Κοινού: 07:30 – 14:30

**ΕΚΔΟΣΗ ΛΕΥΚΟΥ ΠΟΙΝΙΚΟΥ ΜΗΤΡΩΟΥ ΓΙΑ ΣΚΟΠΟΥΣ ΕΡΓΟΔΟΤΗΣΗΣ**

Με τη Βεβαίωση Εγγραφής μπορείτε να εξασφαλίσετε Λευκό Ποινικό Μητρώο από την Αστυνομία Κύπρου, το οποίο είναι απαραίτητο αν επιθυμείτε να εργαστείτε στην Κύπρο. Μπορείτε να εξασφαλίσετε το έντυπο αίτησης από την ιστοσελίδα της Αστυνομίας Κύπρου (www.police.gov.cy).